ACAP วิ่งแรง 4 วันติด บวกต่อเกือบ 6% เก็งงบ Q2 สดใส หลังสินเชื่อโตตามเป้า
ACAP วิ่งแรง 4 วันติด บวกต่อเกือบ 6% เก็งงบ Q2 สดใส หลังสินเชื่อโตตามเป้า โดย ณ เวลา 14.48 น. ราคาอยู่ที่ 7.65 บาท บวก 0.40 บาท หรือ 5.52% สูงสุดที่ 7.80 บาท ต่ำสุดที่ 7.60 บาท มูลค่าซื้อขายที่ 13.33 ล้านบาท
13 ก.ค. 2561

ผู้สื่อข่าวรายงานว่า ราคาหุ้น บริษัท เอเชีย แคปปิตอล กรุ๊ป จำกัด (มหาชน) หรือ ACAP ณ เวลา 14.48 น. ราคาอยู่ที่ 7.65 บาท บวก 0.40 บาท หรือ 5.52% สูงสุดที่ 7.80 บาท ต่ำสุดที่ 7.60 บาท มูลค่าซื้อขายที่ 13.33 ล้านบาท

ทั้งนี้ ราคาหุ้นปรับตัวเพิ่มขึ้นติดต่อกันเป็นวันที่ 4 นับตั้งแต่ราคาหุ้นอยู่ที่ระดับ 6 บาท เมื่อวันที่ 10 ก.ค.61
นางสาวสุกัญญา สุขเจริญไกรศรี ประธานเจ้าหน้าที่บริหาร ACAP เปิดเผยว่า บริษัทเตรียมยื่นแบบแสดงรายการข้อมูลการเสนอขายหลักทรัพย์และร่างหนังสือชี้ชวน หรือ ไฟลิ่ง บริษัทลูก ได้แก่ บริษัทโกลบอล เซอร์วิส เซ็นเตอร์ จำกัด ที่ดำเนินธุรกิจให้บริการคอลเซ็นเตอร์และการติดตามหนี้ เข้าจดทะเบียนในตลาดหลักทรัพย์ เอ็ม เอ ไอ ภายในเดือนกรกฎาคมนี้  และคาดว่าจะเข้าซื้อขายในตลาดหลักทรัพย์ฯ ได้ภายในต้นปีหน้า
โดยบริษัท โกลบอล เซอร์วิส เซ็นเตอร์ บริษัทที่ ACAP ถือหุ้น 99.99% เพิ่มทุนจดทะเบียนเป็น 80 ล้านบาท จาก 60 ล้านบาท ลูกค้ารายใหญ่ยังอยู่ในกลุ่มสื่อสาร อสังหาริมทรัพย์ ยานยนต์ และกลุ่มธนาคาร ตั้งเป้ารายได้ปีนี้ 170 ล้านบาท
นอกจากนี้ยังเสนอขายหุ้นกู้ของบริษัท ครั้งที่ 2/61 มูลค่าไม่เกิน 800 ล้านบาท อายุ 2 ปี ครบกำหนดไถ่ถอนปีพ.ศ.2563 มีอัตราดอกเบี้ยคงที่ 6.50%  ต่อปี จ่ายดอกเบี้ยทุก ๆ 3 เดือนตลอดอายุหุ้นกู้  โดยเสนอขายให้แก่ผู้ลงทุนสถาบัน และ หรือ ผู้ลงทุนรายใหญ่ ระยะเวลาจองซื้อ วันที่ 2-5 ก.ค. 2561 ผ่านผู้จัดการการจัดจำหน่ายหุ้นกู้ ได้แก่ บล.โกลเบล็ก บล.เออีซี และ บล.คันทรี่กรุ๊ป โดยอันดับความน่าเชื่อถือของผู้ออกหุ้นกู้ อยู่ที่ BB/Stable โดยบริษัท ทริส เรทติ้ง จำกัด โดยบริษัทมีวัตถุประสงค์ในการนำเงินที่ได้จากการเสนอขายหุ้นกู้ครั้งนี้นำไปใช้รองรับการขยายธุรกิจของบริษัท
ทั้งนี้ นางสาวสุกัญญา กล่าวเพิ่มเติมว่า สินเชื่อในไตรมาสที่สองยังคงเติบโตตามเป้าที่วางไว้ โดยทั้งปีตั้งเป้าไว้ที่ 5 พันล้านบาท เนื่องจากแนวโน้มความต้องการสินเชื่อของผู้ประกอบการธุรกิจที่เพิ่มขึ้นต่อเนื่อง ตามการขยายตัวของจีดีพีและการลงทุนโครงการต่าง ๆ ของภาครัฐ
ส่วนธุรกิจสินเชื่อรายย่อยแคปิตอลโอเค บริษัทมีแผนจะร่วมทุนกับพันธมิตรในประเทศจีนเพื่อพัฒนาแอปพลิเคชันสินเชื่อสำหรับรายย่อยซึ่งอยู่ระหว่างการพิจารณาของธนาคารแห่งประเทศไทย โดยมีวงเงินรายละ 5 พันบาท ในระยะเวลาการกู้ 60 วัน